
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада органа Општине Лебане, по притужби А.А., Заштитник грађана 
У Т В Р Ђ У Ј Е
Скупштина општине Лебане је поступила супротно изричитим законским одредбама, јер након 8. фебруара 2018. године и доношења пресуда Управног суда којима је враћен мандат притужиоцу
, истом није омогућила да присуствује и учествује у раду Скупштине општине Лебане на седницама које су одржане током 2018. и 2019. године. На исти начин, Скупштина општине Лебане је ово право ускратила и осталим одборницима којима су одлукама Управног суда такође враћени мандати
.
Скупштина општине Лебане је на овај начин поступала супротно начелу обавезности правоснажних судских пресуда чиме је повредила права одборника којима су враћени мандати и обесмислила право на судску заштиту мандата. 

Председник општине Лебане није у потпуности испунио своју обавезу сарадње са Заштитником грађана, јер је пропустио да одговори на акте и ургенције овог органа у вези са добијањем свих тражених информација и стављања на располагање свих података којима располаже, а који су били од значаја за поступак који Заштитник грађана води.
На основу утврђених недостатака у раду, Заштитник грађана упућује председнику Скупштине општине Лебане и председнику општине Лебане следеће 
П Р Е П О Р У К Е
I
Председник Скупштине општине Лебане ће без одлагања предузети све потребне мере како би се притужиоцу, као и осталим одборницима којима су, сходно наведеним одлукама Управног суда враћени мандати, омогућило да присуствују и учествују у раду Скупштине општине Лебане на њеним седницама.

II

Председник Скупштине општине Лебане ће се писаним путем извинити притужиоцу због онемогућавање учешћа у раду скупштине на претходним седницама.

III

Председник Скупштине општине Лебане ће се старати да убудуће, приликом организовања рада скупштине и сазивања и одржавања седница, руководећи се законским одредбама и Пословником Скупштине општине Лебане
, омогући присуство и учешће у раду скупштине свим њеним одборницима, а тиме и остваривање њихових осталих права, као и испуњавање одборничких дужности.

IV
Председник општине Лебане ће у свом будућем раду испуњавати своју обавезу сарадње са Заштитником грађана, и благовремено и у остављеним роковима одговарати на акте овог органа у вези са добијањем тражених информација и стављања на располагање свих података којим располаже, а који су од значаја за поступке које Заштитник грађана води.

Председник Скупштине општине Лебане и председник општине Лебане обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 
Р а з л о з и:
Заштитник грађана је примио притужбу А.А. из Лебана, којом је изражено незадовољство поступањем органа општине Лебане из разлога што се њему, као и појединим његовим колегама, онемогућава вршење одборничке функције.

Наиме, из навода притужбе и приложене документације je произилазило да је на седници одржаној 28. децембра 2017. године, Скупштина општине Лебане донела Решење о избору притужиоца за члана Општинског већа општине Лебане, затим Решење којим се утврђује престанак његовог одборничког мандата у СО Лебане, као и Решење којим се потврђују мандати одборницима који су изабрани на изборима за одборнике СО Лебане одржаних 24. априла 2016. године. Незадовољан донетим решењима, притужилац је благовремено покренуo управни спор, након чега је Управни суд Пресудом од 8. фебруара 2018. године, донетом у спору пунe јурисдикције, уважио тужбу притужиоца, поништио решење СО Лебане од 28. децембра 2017. године и решио да се одбија предлог председника општине Лебане за избор притужиоца за члана општинског већа општине Лебане. Истовремено, Пресудом Управног суда од 8. фебруара 2018. године усвојена је жалба притужиоца и поништено Решење СО Лебане од 28. децембра 2017. године којим се потврђују мандати одборницима, док је Пресудом Управног суда од 8. фебруара 2018. године усвојена жалба притужиоца и поништено Решење СО Лебане од 28. децембра 2017. године којом је утврђен престанак мандата притужиоцу.
Притужилац је истакао да је Управни суд, поводом исте ствари, и у предметима његових осталих колега донео идентичне пресуде, али да им се, упркос томе, од стране органа општине Лебане онемогућава присуство на заказаним седницама скупштине општине, а самим тим и вршење њихове одборничке функције.

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана се обратио председнику општине Лебане, као органу који представља и заступа општину, те затражио изјашњење о свим чињеницама и околностима значајним за доношење става о основаности притужбе. 

Председник општине Лебане је актом од 24. јула 2018. године известио Заштитника грађана да су наводи притужиоца неистинити, те да је сам Управни суд у образложењу своје пресуде дао јасне инструкције и тумачење одредаба Закона о управним споровима, односно да је суд навео да Скупштина општине Лебане није дужна да у извршењу пресуде даље поступа и одлучује јер су побијана решења донета по службеној дужности, те сходно томе, Скупштина општине Лебане у погледу притужиоца није даље поступала нити одлучивала. Истовремено је наведено да су неистинити наводи притужиоца да му је био онемогућан улазак у Скупштину општине од стране органа општине Лебане, те да је притужиоцу једном приликом био онемогућен улазак од стране органа МУП-а јер је исти претио насиљем, позивао на линч и нарушавање безбедности лица и имовине веће вредности. На крају се наводи да је притужилац поново подносио жалбу Управном суду, али да је суд Пресудом  жалбу одбио као неосновану.
Додатним изјашњењем председника општине Лебане, актом од 7. новембра 2018. године, Заштитнику грађана је поново предочено да су наводи притужиоца неистинити и нетачни, као и да се из пресуда Управног суда које су донете у конкретном случају јасно и недвосмислено види да је притужилац остварио заштиту својих права и да му се та права поштују, те да уколико сматра да су права повређена иста може заштити пред судовима опште и посебне надлежности или пред Уставним судом. Истовремено, изнет је и став да Заштитник грађана у конкретном случају нема надлежност да контролише рад скупштине општине као органа јединице локалне самоуправе.

Заштитник грађана је актом од 5. јуна 2019. године од председника општине Лебане затражио додатно изјашњење, а нарочито да се изјасни да ли су притужиоцу и његовим колегама одборницима достављени позиви за седнице СО Лебане које су одржане након поништавања одлука од стране Управног суда, те на који начин притужилац и његове колеге учествују у раду и одлучивању скупштине, уколико се након доношења одлука Управног суда сматра да им мандат никада није ни престајао.

На овај захтев за достављањем додатних информација, Заштитник грађана није примио одговор председника општине Лебане, ни након упућених ургенција за поступање, и то 23. јула 2019. године и 30. августа 2019. године.

У међувремену, притужилац је дописом од 6. јуна 2019. године Заштитнику грађана доставио и допис Министарства државне управе и локалне самоуправе од 14. маја 2019. године којим је притужилац обавештен да је председнику Скупштине општине Лебане Министарство државне управе и локалне самоуправе упутило допис од 14. маја 2019. године у коме се указује на мишљење Министарства од 8. августа 2018. године, односно на поштовање процедуре сазивања и одржавања седница у складу са законом, те да се одборници којима су одлукама Управног суда враћени мандати, уредно позивају на седнице скупштине општине и да им се омогући учешће у раду. У супротном, како се у допису наводи, може се отворити питање законитости одржавања седнице скупштине, сагласно члану 85. став 1. тачка 1. Закона о локалној самоуправи.

Притужилац је такође, дописима које је у току поступка упутио Заштитнику грађана, обавестио овај орган да су 9. маја 2018. године, 15. августа 2018. године, 5. новембра 2018. године, 12. јуна 2019. године, 28. августа 2019. године и 7. новембра 2019. године одржане седнице Скупштине општине Лебане на које нису били позвани притужилац и остали одборници којима су враћени мандати.

* * *

Према одредби члана 7. Закона о управним споровима („Сл. гласник РС“, број 111/2009) пресуда донета у управном спору је обавезујућа.
Сходно одредби члана 43. Закона, када нађе да оспорени управни акт треба поништити, суд ће пресудом решити управну ствар, ако природа ствари то дозвољава и ако утврђено чињенично стање пружа поуздан основ за то. Таква пресуда у свему замењује поништени акт (спор пуне јурисдикције).
Законом о локалној самоуправи („Сл. гласник РС“, бр. 20/92, 6/93 – одлука УСРС, 48/93, 53/93, 67/93, 48/94, 49/99- др. закон и 101/2005 – др. закон) је прописано да одборник има право на заштиту мандата, укључујући и судску заштиту, која се остварује сходном применом закона којим се уређује заштита изборног права у изборном поступку. Одборник има право да буде редовно обавештаван о питањима од значаја за обављање одборничке дужности, као и да на лични захтев од органа и служби општине добије податке који су му потребни за рад. За благовремено достављање обавештења, тражених података, списа и упутстава одговоран је секретар скупштине општине, а начелник општинске управе, односно управе за поједине области - када се обавештење, тражени податак, спис и упутство односе на делокруг и рад општинске управе.
Председник скупштине организује рад скупштине општине, сазива и председава њеним седницама и обавља друге послове утврђене законом и статутом општине (чл. 38. став 2. Закона) Начин припреме, вођење и рад седнице скупштине општине и друга питања везана за рад скупштине уређују се њеним пословником (чл. 41. Закона).

Сходно одредби члана 1. Закона о Заштитнику грађана („Сл. гласник РС“, бр. 79/2005 и 54/2007) Заштитник грађана је независан државни орган који штити права грађана и контролише рад органа државне управе, органа надлежног за правну заштиту имовинских права и интереса Републике Србије, као и других органа и организација, предузећа и установа којима су поверена јавна овлашћења (у даљем тексту закона: органи управе). Према члану 17. став 3. овог закона, из контролне надлежности Заштитника грађана изузети су Народна скупштина, председник Републике, Влада, Уставни суд, судови и јавна тужилаштва, при чему Заштитник грађана, поред права на покретање и вођење поступака контроле, има право да пружањем добрих услуга и посредовањем делује превентивно, у циљу унапређења заштите људских слобода и права (чл. 24. став 2. закона).
У складу са одредбом члана 21. Закона о Заштитнику грађана, органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којим располажу, а који су од значаја за поступак који води.
* * *

Након сагледавања свих околности и чињеница утврђених у току поступка, Заштитник грађана оцењује да је Управни суд поништио одлуку Скупштине општине Лебане која се односила на потврђивање мандата новим одборницима
, да је поништио одлуку Скупштине општине Лебане којом је утврђен престанак мандата притужиоцу
, као и одлуку којом је притужилац изабран за члана Општинског већа општине Лебане
.

Сходно томе, имајући у виду да је Управни суд поништавајући Решење Скупштине општине Лебане о избору притужиоца за члана Општинског већа општине Лебане истовремено и одбио предлог председника општине Лебане за избор притужиоца за члана Општинског већа, произилази да је суд донео одлуку у спору пуне јурисдикације односно да је својом одлуком у потпуности заменио поништени акт Скупштине општине Лебане.

Како даље произилази из приложене документације, Управни суд је истоветне одлуке донео и у случају још четворо одборника Скупштине општине Лебане, и то у случају Б.Б.
, В.В.
, Г.Г.
 и Д.Д.
, односно да су и у њиховим случајевима поништене све одлуке Скупштине општине Лебане и истима враћени мандати.

С тим у вези, сматра се да одборнички мандат притужиоцу, као и осталим наведеним одборницима никада није престајао, односно да су они и даље одборници Скупштине општине Лебане, те је ово правно стање требало уподобити и фактичком, односно омогућити им наставак вршења одборничке функције.

Међутим, како из притужбе произилази, при чему општина Лебане није пружила ближе информације овим поводом, Скупштина општине Лебане није позивала како притужиоца, тако ни остале одборнике којима су враћени мандати, односно истима није омогућила да присуствују и учествују на седницама скупштине које су, по речима притужиоца, одржане 9. маја 2018. године, 15. августа 2018. године, 5. новембра 2018. године, 12. јуна 2019. године и 28. августа 2019. године, односно на седницама које су одржане након донетих одлука Управног суда.

Сходно томе, Скупштина општине Лебане је онемогућавањем присуства седницама и учествовања у њеном раду, поступила супротно ставу Управног суда датом у предметним пресудама, те се не могу прихватити наводи општине Лебане да је притужилац у конкретном случају остварио заштиту својих права, односно да му се та права поштују, већ да су притужиоцу, као и осталим одборницима којима су враћени мандати, ускраћена права као одборницима, те исти онемогућени да обављају своју одборничку дужност.
На основу свих утврђених чињеница и околности, Заштитник грађана је на бази чињеница којима је располагао, утврдио пропуст у правилности и законитости рада Скупштине општине Лебане и председника општине Лебане на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.
	
	ГЕНЕРАЛНА СЕКРЕТАРКА

	
	

	
	Оља Јовичић



Доставити:

- председнику Скупштине општине Лебане;


- председнику општине Лебане;


- притужиоцу;


- у списе предмета.

� Пресуда Управног суда II-1 У. 998/18 од 8. фебруара 2019. године, Пресуда Управног суда II-1 Уж. 10/18 од 8. фебруара 2018. године и Пресуда Управног суда II-1 Уж. 14/18 од 8. фебруара 2018. године.


� Пресуде Управног суда У. бр. 723/18 од 8. фебруара 2018. године, Уж. бр. 8/18 од 8. фебруара 2018. године, У. бр. 722/18 од 8. фебруара 2018. године, Уж. бр. 4/18 од 8. фебруара 2018. године, У. бр. 999/18 од 8. фебруара 2018. године, Уж. бр. 7/18 од 8. фебруара 2018. године и Уж. бр. 6/18 од 8. фебруара 2018. године.


� „Сл. гласник града Лесковца, бр. 22/16.


� Пресуда Управног суда II-1 Уж. 14/18 од 8. фебруара 2018. године.


� Пресуда Управног суда II-1 Уж. 10/18 од 8. фебруара 2018. године.


� Пресуда Управног суда II-1 У. 998/18 од 8. фебруара 2018. године.


� Пресуде Управног суда У. бр. 723/18 од 8. фебруара 2018. године и Уж. бр. 8/18 од 8. фебруара 2018. године.


� Пресуде Управног суда У. бр. 722/18 од 8. фебруара 2018. године и Уж. бр. 4/18 од 8. фебруара 2018. године.


� Пресуде Управног суда У. бр. 999/18 од 8. фебруара 2018. године и Уж. бр. 7/18 од 8. фебруара 2018. године.


� Пресуда Управног суда Уж. бр. 6/18 од 8. фебруара 2018. године.

